答婦詞
作者：戴復古
朝代：宋

paragraphs: 江山阻且長，矯首鄉關隔。
空閨泣幼婦，顦顇失顔色。
隠閔鸛鳴篇，寄彼西飛翼。
剝封覽情素，既喜復凄惻。
別時梅始花，傷今食梅實。
覽古帝王州，結交游俠窟。
千金沽美酒，一飲連十日。
春風吹酒醒，始知身是客。
杜宇啼一聲，行人淚橫臆。
衣破誰與紉，髮垢孰與櫛。
勿謂遊子心，而不念家室。
新交握臂行，肝膽猶楚越。
醜婦隔江山，千里情弗絕。
慇懃揮報章，歸計何時决。
今夕知何夕，覩此纖纖月。
此月再圓時，門前候歸轍。